### Resume

Vejle Kommune har modtaget en henvendelse fra Ankestyrelsen, hvor de beder kommunalbestyrelsen om en udtalelse om kommunens praksis for at videresende klager fra borgere på beskæftigelsesområdet. I den forbindelse har forvaltningen udarbejdet udkast til udtalelse, som er vedhæftet sagen.

### Sagsfremstilling

Vejle Kommune har d. 6. april 2022 modtaget en henvendelse fra Ankestyrelsen vedrørende kommunens praksis for videresendelse af klager fra borgere på beskæftigelsesområdet. Ankestyrelsen er den instans, som i praksis varetager det kommunale og regionale tilsyn, og ser på, om en kommune overholder gældende lovgivning på myndighedsområder.

Henvendelsen omhandler følgende:

* En udtalelse om kommunens praksis for videresendelse af klager fra borgere på beskæftigelsesområdet
* En redegørelse for, hvornår kommunen betragter en henvendelse fra en borger som en klage.

Kommunens udtalelse skal danne grundlag for, hvorvidt Ankestyrelsen har grundlag for at rejse en mulig tilsynssag.

Forvaltningen har udarbejdet et udkast til udtalelse fra kommunalbestyrelsen, som er vedhæftet som bilag til sagen sammen med henvendelsen fra Ankestyrelsen. Ligeledes er bilag med beskrivelse af arbejdsgange for gældende praksis og arbejdsgange for klagesagsbehandling i perioden vedhæftet. I udkast til udtalelsen fremgår det, at Jobcentrets fastsatte procedurer og arbejdsgangsbeskrivelser er i overensstemmelse med gældende ret.

Den videre proces:

Efter behandling i Arbejdsmarkedsudvalget går sagen videre til godkendelse i byrådet den 25. maj 2022. Herefter sendes kommunalbestyrelsens udtalelse til Ankestyrelsen.

### Klima og resiliensvurdering

Ingen bemærkninger.

### Sagens videre forløb

Sagen skal behandles i Byrådet, som skal godkende udtalelsen.

### Historik

Økonomi- og arbejdsmarkedsdirektøren indstiller 5. maj 2022, pkt. 47:

at Arbejdsmarkedsudvalget anbefaler Byrådet at godkende udtalelse til Ankestyrelsen.

Beslutning fra Arbejdsmarkedsudvalget, 5. maj 2022, pkt. 47:

Arbejdsmarkedsudvalget anbefaler Byrådet at godkende udtalelse til Ankestyrelsen.

Verner Mogensen deltog ikke i behandlingen af dette punkt.

### Beslutning

Godkendt.